Vaiennut kylä - Kari Väänänen; Kari Väänänen; Aki Kaurismäki; Mika Kaurismäki; Timo Salminen; Timo Linnasalo; Jouko Lumme; Ismo Alanko; Markku Pätilä; Jukka Salmi; Ina Jakobsson; Paula Jussilainen; et al. (1997)
Kari Väänänen (s. 1953) oli esiintynyt näyttelijänä yli 20 elokuvassa ja ohjannut neljä lyhyttä tai puolipitkää tv-elokuvaa ennen ensimmäistä kokoillan ohjaustyötään Vaiennut kylä. Sen taustalla vaikutti Kyllikki Saaren vuonna 1953 tapahtunut ja yhä selvittämätön murha, joka oli aikoinaan ollut kansallinen mediatapahtuma ja antanut jo aiheen Jussi Kylätaskun näytelmään Runar ja Kyllikki (1974). Väänäsen mukaan elokuva sai alkusysäyksensä, kun hän vuonna 1994 tapasi Tukholmassa miehen, joka kertoi asuneensa Kyllikki Saaren kotikylässä ja väitti tietävänsä murhaajan henkilöllisyyden, kuten koko kylä sen tiesi. Ensimmäinen käsikirjoitusversio syntyi kesällä 1995. "Juttu pyöri päässäni ja alkoi tuottaa välähdyksiä ja kohtauksia", Väänänen kertoi elokuvansa valmistuttua. "Kirjoitin sitä mielessäni varmaan vuoden ajan. Kun tiesin tapauksesta mielestäni tarpeeksi, aloin panna sitä paperille ja se alkoi elää omaa elämäänsä. Kiinnekohta Kyllikki Saareen pieneni koko ajan. Vaiennut kylä ei ole kertomus Kyllikki Saaren murhasta, vaan kuulemani tarinan ympärille rakennettu fiktiivinen kertomus." (Helsingin Sanomat 17.2.1997). "Minua kiehtoi ennen kaikkea se, mitä tapahtuu yhteisössä, joka kantaa salaisuuttaan paljastamatta sitä ulkopuolisille", Väänänen lisäsi toisessa yhteydessä. "Mikä on tämän yhteisön koossapitävä voima ja moraali? Saiko kylän vaikenemaan 'Meidän asiat on meidän asioita' -asenne, pelko vai raha? Mitä tapahtuu ihmisille, jotka kantavat yhteistä syyllisyyttä; koska se että tietää, mutta ei tee mitään totuuden paljastamiseksi - eikö se jo tee syylliseksi? Miksi kukaan ei kertonut totuutta?" (Iisalmen Sanomat 26.1.1997). Rikostutkija-päähenkilöön liittyvästä miehen roolista ja miehen aikuistumisen teemasta Väänänen totesi: "Se on minun oma tarinani. Se kertoo miehestä, joka suhtautuu lapsellisen kapeasti elämään, vaikka sen ulottuvilla on kaikki tarpeellinen ja tärkeä. [- -] Mies on pitkään kakara eikä miehisty, ellei joku fiksumpi herätä sitä tajuamaan elämän todellisia arvoja. Yleensä se fiksumpi on nainen. Niin kävi minullekin." (Seura 5/1997). Alun perin Väänänen harkitsi rikostutkijan rooliin Taneli Mäkelää, joka lopulta sai Pukarin osan. Työnimellä "Annikki Niemen murha ja mysteeri" edennyt hanke sai tuottajikseen Kaurismäen veljekset ja taakseen elokuvasäätiön tuen. Kesäkuun alussa 1996 päivätty kuudes käsikirjoitusversio "Kylä eli Annikki Niemen murha ja mysteeri" toimi pohjana kuvauksille, jotka tapahtuivat kesällä 1996 lähinnä Orimattilan kaupungin Karkkulan kylässä, mutta myös Pukkilassa, Loviisassa ja Lahdessa. Raakaleikkauksen tuloksena syntyi yli kaksituntinen elokuva, josta leikattiin ensin 102 minuutin versio ja lopulta Aki Kaurismäen avustuksella lopullinen 80 minuutin elokuva. Viimeisestä versiosta jäi pois Arto af Hällströmin rooli ravintolan omistajana sekä loppukohtaus, jossa rikostutkija pysäyttää autonsa ja oksentaa pois pahan olonsa. Leikkausvaiheessa jäi pois myös Raili Tiensuun rooli Kääriäisen vaimona. Pink Flamingos -yhtyeen lyömäsoittaja Jussi Lampi jäi puolestaan kohtauksensa kuvarajauksen ulkopuolelle ja on mukana vain äänenä. Elokuvan trailerin teki leikkaaja Timo Linnasalo. Vaiennut kylä tuli ensi-iltaan tammikuun viimeisenä päivänä 1997 ja sai julkisuutta paljolti yhteydellään Kyllikki Saaren tapaukseen. Väänäsen ohjaajaura jatkui seuraavaksi elokuvalla Klassikko (2001), jonka hän sovitti Kari Hotakaisen samannimisestä romaanista. - Suomen kansallisfilmografia 12:n (2005) mukaan.
Keywords: alkoholinkäyttö; itsemurha; kylät; poliisi; rikokset; murha; rikokset; murhapoltto; tanssilavat; tulipalot; väkivalta